b'\n_START_ARTICLE_\nDascilios\n_START_SECTION_\nRefer\xc3\xa8ncies cl\xc3\xa0ssiques\n_START_PARAGRAPH_\nHer\xc3\xb2dot esmenta a Mitr\xc3\xb2bates, un persa, com a governador de Dascilios, \xc3\xa9s a dir de la satrapia de M\xc3\xadsia o Fr\xc3\xadgia Hel\xc2\xb7lesp\xc3\xb2ntica. Per\xc3\xb2 al mateix esmenta tamb\xc3\xa9 com a governador a Oebares, fill de Megabazos. Agesilau va estar a la vora Dascilios durant la seva campanya a \xc3\x80sia. Xenofont parla de la Fr\xc3\xadgia de Farnabazos i situava Dascilios dins el seu govern assegurant que el s\xc3\xa0trapa tenia el seu palau a la ciutat i que hi havia algunes ciutats gran a la rodalia. Tot i que sembla no era una ciutat important donava nom sovint a una satrapia persa de la que era la capital.\n_START_SECTION_\nSituaci\xc3\xb3\n_START_PARAGRAPH_\nEls autors cl\xc3\xa0ssics no situaven b\xc3\xa9 la ciutat. Estrab\xc3\xb3 esmenta el llac Dascylitis i propers els llacs Apolloniatis i Miletopolitis, i situava la ciutat de Dascilios a la vora del primer, per\xc3\xb2 no es coneix quin podria ser el llac d\'aquest nom. Afegeix que el pa\xc3\xads dels Dolions anava entre C\xc3\xadzic, el riu Asepos, el Rhyndacos i el llac Dascylitis, per la qual cosa semblaria que Dascilios estava a l\'est del Rhyndacos (Rhyndacus) tal com assegura Pomponi Mela. Estrab\xc3\xb3 informa que Miletopolitis i Apolloniatis pertanyien al seu temps a C\xc3\xadzic per\xc3\xb2 que Dascylitis nom\xc3\xa9s pertanyia a aquesta ciutat en part i la resta era de Bizanci. Plini diu que la ciutat era a la costa, i Hecateos diu que el riu Odrisses corria a l\'oest del Dascylitis per les planes de Mygd\xc3\xb2nia, fins al Rhyndacos (seguint aquesta informaci\xc3\xb3 Dascilios seria a l\'oest del Rhyndacos). Estrab\xc3\xb3 identifica en un text el llac Aphnitis com el Dascylitis, i amb el primer nom se sap que era un llac proper a C\xc3\xadzic abans anomenat Artynia, i que no pot ser altre que l\'actual Maniyas, a l\'oest del Rhyndacos, el qual estava identificat amb el llac Miletopolitis i per tant es va pensar que el llac corresponia a un estany anomenat pels turcs Diaskilli, entre el Apollonotis i la costa de la Prop\xc3\xb2ntida, a l\'est del Rhyndacos. El descobriment de la ciutat a les excavacions de mitjan segle\xc2\xa0xx van resoldre el misteri, i Dascilios era a la vora del Maniyas._NEWLINE_Fou excavada el 1954-1959 i altra vegada entre 1988 i 1992, i s\'han trobat nombrosos objectes aquem\xc3\xa8nides i alguns del per\xc3\xadode anterior frigi. Tamb\xc3\xa9 s\'han trobat molts objectes romans i bizantins. Est\xc3\xa0 situada a una reserva natural a 2\xc2\xa0km de la vila d\'Ergili, a un lloc anomenat Hisartepe a 30\xc2\xa0km de Bandirma i al sud-oest del llac Maniyas. Aquesta zona correspon exactament a les terres del s\xc3\xa0trapa, ja que dins la satrapia hi havia altres llocs amb el mateix nom.\n_START_SECTION_\nLa satrapia\n_START_PARAGRAPH_\nLa satrapia comprenia Bit\xc3\xadnia, M\xc3\xadsia i territoris del nord-oest d\'Anat\xc3\xb2lia sense poder-se precisar._NEWLINE_De les troballes s\'ha reconstru\xc3\xaft l\'estructura administrativa: al capdavant estava el s\xc3\xa0trapa que era membre de la fam\xc3\xadlia aquem\xc3\xa8nida i residia a la terra de Dascylium; al seu costat un grup d\'oficials, perses, grecs i ind\xc3\xadgenes, caps tribals i governadors de ciutats; a algunes \xc3\xa0rees el s\xc3\xa0trapa tenia oficials delegats; la fusta era sota control del s\xc3\xa0trapa; hi havia tamb\xc3\xa9 or per\xc3\xb2 no es van emetre monedes. La terra de Dascilios produ\xc3\xafa el suficient per mantenir una cort luxosa. La ciutat tenia la resid\xc3\xa8ncia del s\xc3\xa0trapa, fortificacions, quarters, estables i algunes construccions per hostes.\n_START_SECTION_\nHist\xc3\xb2ria\n_START_PARAGRAPH_\nLa regi\xc3\xb3 fou part del regne de L\xc3\xaddia i fou incorporada a l\'imperi persa el 546 aC. Her\xc3\xb2dot parla del s\xc3\xa0trapa Mitr\xc3\xb2bates, assassinat per Oroetes, s\xc3\xa0trapa de Sardes (Sparda) vers el 520 aC. Sota Darios I el gran (521 aC-486 aC) i Xerxes I de P\xc3\xa8rsia (486 aC-465 aC) la dinastia de Megabazos va dominar la satrapia. Megabazos va dirigir les forces perses a Tr\xc3\xa0cia i Maced\xc3\xb2nia despr\xc3\xa9s del 514 aC, sotmetent aquestes regions. A la campanya de Xerxes a Gr\xc3\xa8cia, Megabazos va ser un dels que van dirigir la flota i anava acompanyat del seu fill Bubares que es va casar amb una princesa maced\xc3\xb2nia (483 aC). Un altre fill Oebares, fou s\xc3\xa0trapa de Dascilios o Fr\xc3\xadgia Helesp\xc3\xb2ntica despr\xc3\xa9s del 490 aC; un tercer fill Meg\xc3\xa0bates, fou comandant de la flota persa que va desembarcar a Naxos el 499 aC i s\xc3\xa0trapa de Dascilios vers el 479 aC._NEWLINE_Pocs anys despr\xc3\xa9s ja apareix com a s\xc3\xa0trapa Artabazos, fill de Farnaces que era cos\xc3\xad de Darios I el gran, que va iniciar la dinastia Farn\xc3\xa0cida. Artabazos era comandant dels parts i corasmis a la campanya del 480-479 aC i va estar al Helespont el 470 aC. El 460 aC va dirigir les tropes perses contra els rebels egipcis i xipriotes i segurament va deixar el govern de la satrapia al seu fill Farnabazos vers el 455 aC. Vers el 430 aC era s\xc3\xa0trapa Farnaces, fill de Farnabazos. Un altre Farnabazos (II) era s\xc3\xa0trapa vers el 413 aC i fins al 388 o 387 aC; amb perm\xc3\xads del rei de P\xc3\xa8rsia va reunir una flota que va dirigir ell mateix i va derrotar els espartans imposant aix\xc3\xad l\'anomenada "pau del rei" (387 aC). Poc abans de deixar la satrapia vers el 387 aC es va casar amb Apama, filla d\'Artaxerxes II de P\xc3\xa8rsia. Una revolta interna dirigida per un oficial secundari de nom Spitriades es va produir llavors. Va deixar el govern al seu fill Ariobarzanes (vers 388 o 387 aC). Ariobarzanes va estendre el territori de la satrapia i va intervenir en els afers grecs, entrant en conflicte amb Autofradates de Sardes. Revoltat contra el rei Artaxerxes, aquest va nomenar s\xc3\xa0trapa al seu n\xc3\xa9t Artabazos, germanastre d\'Ariobarzanes, el qual, tra\xc3\xaft pel seu fill Mehrdad o Mitradates, fou enviat a Susa i executat._NEWLINE_Vers el 363 aC o 362 aC Artabazos, fill de Farnabazos II i Apama, va arribar al govern de la satrapia i encara governava poc abans del 351 aC; els seus germanastres Oxythras i Dibictus, vivien a la satrapia. Un oncle de Farnabazos II, de nom Susamitres, i el germ\xc3\xa0 d\'aquest Bageos, consten participant en alguna campanya militar. Artabazos es va casar amb una dona r\xc3\xb2dia i els germans d\'aquesta, Mentor i Memnon foren importants aliats. Vers el 353 aC Artabazos i els seus cunyats, revoltats contra el rei, van haver de fugir a Maced\xc3\xb2nia i la satrapia va passar a Arsites, que se suposa podria ser un dels fills d\'Ariobarzanes, i que la va governar fins al 334 aC._NEWLINE_Mentor fou perdonat despr\xc3\xa9s del 350 aC i va ser un alt dignatari a Dascilios i va dirigir les forces que van controlar l\'Anat\xc3\xb2lia Oriental, i les terres i c\xc3\xa0rrecs van passar despr\xc3\xa9s de la seva mort a son germ\xc3\xa0 Memnon (340 aC) donc poc abans la fam\xc3\xadlia d\'Artabazos va ser rehabilitada i va poder retornar a P\xc3\xa8rsia (343 aC) incloent el mateix Artabazos que es va establir a l\'orient de l\'imperi i fou lleial a Darios III de P\xc3\xa8rsia._NEWLINE_El 338 aC Arsites va ajudar a Perint contra Maced\xc3\xb2nia. Arsites va lluitar a Gr\xc3\xa0nic el 334 aC i es va su\xc3\xafcidar despr\xc3\xa9s de la derrota; a aquesta batalla hi era tamb\xc3\xa9 Memnon que va dirigir el contraatac persa per\xc3\xb2 va morir s\xc3\xbabitament el 333 aC i el comandament va passar als seus nebots Farnabazos i Timondes; el primer fou capturat a Kos per\xc3\xb2 es va escapar i el 332 aC es va posar al servei dels grecs i fou comandant de la cavalleria que dirigia el futur di\xc3\xa0doc \xc3\x88umenes de Cardia que era son cunyat; el segon va morir a Egipte el 333. Alexandre el gran, despr\xc3\xa9s de la batalla de Gr\xc3\xa0nic, va enviar al seu amic el general Parmeni a ocupar Dascilios, feina que va fer sense problemes._NEWLINE_Una branca menor dels Farn\xc3\xa0cides va governar el Pont des del 302._NEWLINE_Artabazos II, juntament amb els seus fills, es va haver de rendir les seves forces a Hirc\xc3\xa0nia davant Alexandre el gran (330 aC). Es va passar a Alexandre que el 329 aC el va nomenar s\xc3\xa0trapa de Bactriana on va exercir fins al 327 aC i es va retirar per l\'edat._NEWLINE_El primer s\xc3\xa0trapa grec fou Kalas, que va lluitar contra els bitinis. El 323 el va succeir Demarcos i un any despr\xc3\xa9s Leonatos; ja m\xc3\xa9s tard va caure en mans d\'\xc3\x88umenes i el 321 aC fou nomenat Arrideu al que van seguir Ptolemeu (318 aC) i F\xc3\xa8nix (313 aC); el 309 aC va quedar en mans d\'Ant\xc3\xadgon que es va proclamar rei de Sardes el 305 aC._NEWLINE_Derrotat i mort per Seleuc I Nic\xc3\xa0tor, l\'\xc3\x80sia Menor en general va passar a l\'imperi sel\xc3\xa8ucida i els s\xc3\xa0trapes foren oficials sense major rellev\xc3\xa0ncia ni poder i al cap de 25 anys va quedar en poder del Regne de P\xc3\xa8rgam, amb el qual va passar a Roma el 133 aC. Dascilios va existir almenys fins al segle\xc2\xa0v i va tenir un bisbe.'